བོད་མི་རིགས་ཀྱི་སྐད་ཡིག་ལ་དགའ་ཞེན་དང་གུས་བརྩི་བྱེད་མཁན།བོད་ཀྱི་སྐད་ཡིག་སློབ་གསོའི་ཐོབ་ཐང་དོན་གཉེར་བ་བཀྲ་ཤིས་དབང་ཕྱུག་ལགས་ཕྱི་ལོ་༢༠༡༦ཟླ་༡ཚེས་༢༧ཉིན་རྒྱ་གཞུང་གིས་འཛིན་བཟུང་བཀག་ཉར་བྱས་ཏེ་ལོ་༢ཕྱིན་རྗེས་ཉེ་ལམ་ཁྲིམས་བཤེར་ཟེར་བ་བྱས་ཡོད་ཀྱང་ཐག་གཅོད་ཀྱི་བཅད་ཁྲ་གང་ཡང་བརྒྱུད་བསྒྲགས་མ་བྱས་པར་བཞག་ཡོད།ཁོང་གིས་བོད་ཀྱི་སྐད་ཡིག་ཐོབ་ཐང་རྒྱུན་འཛིན་གྱི་གནད་དོན་ཐོག་རྒྱ་གཞུང་ལ་དོ་འཁུར་དགོས་སྐོར་རྒྱ་གཞུང་གི་ཁྲིམས་ཡིག་ཁག་དང་མཐུན་པར་ཞུ་བསྐུལ་བྱས་པར།རྒྱ་གཞུང་གིས་ཁོང་ལ་ཉེས་འཛུགས་བྱེད་བཞིན་ད་དུང་ཡང་བཀག་ཉར་བྱས་ཡོད་ཀྱང་རྒྱལ་སྤྱིའི་ནང་ཁོང་གི་མངོན་འདོད་དང་ཁོང་གློད་བཀྲོལ་གཏོང་དགོས་པའི་གཞུང་དང་གྲོས་ཚོགས་འགྲོ་བ་མིའི་ཐོབ་ཐང་གི་ཚོགས་སྡེ་ཁག་བཅས་ནས་རྒྱབ་སྐྱོར་དང་སྦྲགས་རྒྱ་ནག་གཞུང་ལ་སྐྱོན་བརྗོད་ཤུགས་ཆེ་བྱེད་བཞིན་ཡོད།ང་ཚོ་རང་དབང་ལུང་པའི་ནང་ཡོད་པའི་གཞུང་སྒེར་སྒྲིག་འཛུགས་སྤྱི་དང་བོད་མི་ཆེ་ཕྲ་ཡོངས་ཀྱིས་མིག་མདུན་གྱི་ཁེ་ཕན་ཁོ་ན་ཙམ་ལ་མ་གཟིགས་པར།མ་འོངས་བོད་མི་རིགས་དང་།རིག་གཞུང་གོ་ལ་འདིའི་ཐོག་གནས་དང་མི་གནས་བོད་ཀྱི་སྐད་ཡིག་ལ་ཐུག་ཡོད་པས།བོད་ཀྱི་སྐད་ཡིག་སྦྱོང་སྤྱོད་སྤེལ་གསུམ་སྔར་ལས་ཤུགས་ཆེར་དམ་དོན་གནང་དགོས་པ་གལ་ཆེ་ཞིག་ཆགས་ཡོད།